b'\n_START_ARTICLE_\nSre\xc4\x8dko Puncer\n_START_SECTION_\nMladost\n_START_PARAGRAPH_\nFeliks Puncer se je rodil o\xc4\x8detu Matiji, po poklicu dav\xc4\x8dnemu uslu\xc5\xbebencu in materi Heleni (rojeni Fu\xc5\xbeir), ki je imela v Loki pri Zidanem mostu v najemu majhno gostilno. Tam je Sre\xc4\x8dko, kot so ga po navadi klicali, tudi za\xc4\x8del hoditi v \xc5\xa1olo. \xc5\xbde leta 1904 pa se je z dru\xc5\xbeino preselil v Braslov\xc4\x8de, kjer je nadaljeval \xc5\xa1olanje na tamkaj\xc5\xa1nji ljudski \xc5\xa1oli. V \xc5\xa1olskem letu 1909/1910 se je vpisal na ni\xc5\xbejo gimnazijo v Celju, v letu 1913/1914 pa \xc5\xa1e v tamkaj\xc5\xa1njo vi\xc5\xa1jo gimnazijo. Tam se je za\xc4\x8del aktivno vklju\xc4\x8devati v dija\xc5\xa1ke politi\xc4\x8dne organizacije. Med prvo balkansko vojno je v Celju organiziral Jugoslovansko dija\xc5\xa1ko organizacijo v okviru katere je delovalo tudi literarno dru\xc5\xa1tvo Kondor, za katerega je Puncer tudi izdajal revijo Savinja, pri \xc4\x8demer mu je kot mentor pomagal Rudolf Maister. Na vi\xc5\xa1ji gimnaziji je maturiral leta 1916.\n_START_SECTION_\nVoja\xc5\xa1ko \xc5\xbeivljenje\n_START_PARAGRAPH_\nTakoj po maturi je bil Puncer vpoklican v vojsko in sicer v Lebring na avstrijskem \xc5\xa1tajerskem, kasneje pa je bil preme\xc5\xa1\xc4\x8den v Slovenske Konjice. Po kon\xc4\x8dani 1. svetovni vojni se je vrnil v Celje in se takoj pridru\xc5\xbeil enotam Franja Malgaja in z njimi od\xc5\xa1el na Koro\xc5\xa1ko, kjer je sodeloval v Boju za severno mejo. Pod Malgajem je sodeloval v osvobajanju Me\xc5\xbei\xc5\xa1ke doline ter v osvobajanju in obrambi Labota in Velikovca. Skupaj s svojim poveljnikom Franjem Malgajem je pri\xc4\x8del izdajati \xc4\x8dasopis Korotan.\n_START_SECTION_\nSmrt\n_START_PARAGRAPH_\nFeliks (Sre\xc4\x8dko) Puncer je padel v boju 29. aprila 1919 pri Vovbrah v spopadu z enotami koro\xc5\xa1kega\xc2\xa0\xc2\xbbnem\xc5\xa1kega heimatdiensta\xc2\xab. Septembra istega leta pa so njegove posmrtne ostanke prepeljali v Braslov\xc4\x8de, kjer so ga pokopali z voja\xc5\xa1kimi \xc4\x8dastmi.'